PATVIRTINTA

Šilutės r. Vilkyčių pagrindinės mokyklos

direktoriaus 2018 m. rugpjūčio 31 d.

įsakymu Nr. V1-

**ŠILUTĖS R. VILKYČIŲ PAGRINDINĖS MOKYKLOS 2018–2019 MOKSLO METŲ PRADINIO IR PAGRINDINIO UGDYMO PROGRAMŲ UGDYMO PLANAS**

**I SKYRIUS**

**BENDROSIOS NUOSTATOS**

1. Šilutės r. Vilkyčių pagrindinės mokyklos 2018–2019 mokslo metų mokyklos ugdymo planas (toliau – Mokyklos ugdymo planas) sudarytas vadovaujantis 2017-2018 ir 2018-2019 mokslo metų pradinio ugdymo programos bendruoju ugdymo planu, patvirtintu Lietuvos Respublikos švietimo ir mokslo ministro 2017 m. birželio 2 d. įsakymu Nr. V-446, 2017-2018 ir 2018-2019 mokslo metų pagrindinio ir vidurinio ugdymo programų bendraisiais ugdymo planais, patvirtintais Lietuvos Respublikos švietimo ir mokslo ministro 2017 m. birželio 2 d. įsakymu Nr. V-442 ir kitais teisės aktais.

2. Mokyklos ugdymo planas reglamentuoja pradinio, pagrindinio, specialiojo ugdymo programų ir su šiomis programomis susijusių neformaliojo vaikų švietimo programų įgyvendinimą mokykloje.

3. Mokyklos ugdymo plano paskirtis – atsižvelgti į mokyklos bendruomenės poreikius, planuoti ir organizuoti pradinį, pagrindinį ugdymą.

4. Mokyklos ugdymo plano tikslas – teikti kokybiškas švietimo paslaugas, sudaryti palankias sąlygas ir galimybes kiekvienam mokiniui pasiekti aukštesnių ugdymo(si) rezultatų ir įgyti mokymuisi visą gyvenimą būtinų bendrųjų ir dalykinių kompetencijų.

5. Mokyklos ugdymo plano uždaviniai:

5.1. nustatyti pamokų skaičių, skirtą pradinio ir pagrindinio ugdymo programoms įgyvendinti;

5.2. gerinti ugdymo(si) proceso kokybę, siekiant kiekvieno mokinio asmeninės pažangos, siekti personalizuoto ir savivaldaus mokymosi;

5.3. stiprinti mokyklos bendruomenės bendradarbiavimą ir lyderystės kompetencijas.

6. Mokyklos ugdymo plane vartojamos sąvokos, apibrėžtos Lietuvos Respublikos švietimo įstatyme ir kituose švietimą reglamentuojančiuose teisės aktuose.

**PIRMASIS SKIRSNIS**

**MOKSLO METŲ TRUKMĖ. UGDYMO ORGANIZAVIMAS**

7. Ugdymo organizavimas 2018–2019 mokslo metais:

7.1. Pradinis ugdymas:

|  |  |  |  |  |
| --- | --- | --- | --- | --- |
| Klasės | 1 | 2 | 3 | 4 |
| Mokslo metų pradžia / Ugdymo proceso pradžia | 2018-09-03 | | | |
| Ugdymo proceso trukmė | 175 ugdymo dienos | | | |
| Ugdymo proceso trukmė savaitėmis | 35 | | | |
| Ugdymo proceso pabaiga | 06-07 | | | |
| Pusmečių trukmė | Pirmas 2018-09-03 – 2019-01-21 (88 d.)  Antras 2019-01-22 – 2019-06-07 (87 d.) | | | |

7.2. Pagrindinis ugdymas:

|  |  |  |  |  |  |  |
| --- | --- | --- | --- | --- | --- | --- |
| Klasės | 5 | 6 | 7 | 8 | 9 | 10 |
| Mokslo metų pradžia / Ugdymo proceso pradžia | 2018-09-03 | | | | | |
| Ugdymo proceso trukmė | 185 ugdymo dienos | | | | | |
| Ugdymo proceso trukmė savaitėmis | 37 | | | | | |
| Ugdymo proceso pabaiga | 2019-06-21 | | | | | |
| Trimestrų trukmė | 1-asis 2018-09-03 – 2018-12-04 (62 d.)  2-asis 2019-12-05 – 2019-03-20 (62 d.)  3-asis 2019-03-21 – 2019-06-21 (61 d.) | | | | | |
| Pusmečiai (informacinių technologijų 7-8 kl., technologijų 5-8 kl., dailės 8 kl., žmogaus saugos 7-8 kl. mokymui) | Pirmas 2018-09-03 – 2019-01-28 (93 d.)  Antras 2019-01-29 – 2019-06-21 (92 d.) | | | | | |

Pastaba: 10 klasės mokiniams į atostogų laiką neįskaitomos dienos, kai jie laiko pagrindinio ugdymo pasiekimų patikrinimą švietimo ir mokslo ministro nustatytu laiku.

7.3. Mokiniams skiriamos atostogos:

|  |  |
| --- | --- |
| Rudens | 2018-10-29 – 2018-11-02 |
| Žiemos (Kalėdų) | 2018-12-27 – 2019-01-02 |
| Žiemos | 2019-02-18 – 2019-02-22 |
| Pavasario (Velykų) | 2019-04-23 – 2019-04-26 |
| Vasaros | 1 – 4 klasės 2019-06-10 – 2019- 08-31  5 – 10 klasės 2019-06-25- 2019-08-31 |

8. Mokyklos tarybos 2018 m. birželio 18 d. posėdžio protokolo Nr. V3-04 nutarimu ugdymo procesas, įgyvendinant pradinio ugdymo programą, skirstomas pusmečiais, o ugdymo procesas, įgyvendinant pagrindinio ugdymo programą, skirstomas trimestrais, kurių trukmė paskirstyta tolygiai ugdymo procese per mokslo metus. Technologijų dalyko 5 klasėje, 6 klasėje, 7 klasėje, 8 klasėje, dailės dalyko 8 klasėje, informacinių technologijų dalyko 7 klasėje ir 8 klasėje, žmogaus saugos 7 klasėje ir 8 klasėje ugdymas organizuojamas pagal pusmečių datas. Nustatoma tokia pusmečių trukmė: pirmas pusmetis 2018 m. rugsėjo 1 d. – 2019 m. sausio 28 d. (93 ugdymo dienos), antras pusmetis 2019 m. sausio 29 d. – 2019 m. birželio 21 d. (92 ugdymo dienos). Šių dalykų įvertinimai vedami dviejų trimestrų, tų trimestrų, kurie įeina į pusmečių datas, ir metinis, visų gautų pažymių vidurkis.

9. Mokslo metų pradžia ir vasaros atostogų pradžia suderinta su Mokyklos taryba (Mokyklos tarybos 2018 m. birželio 18 d. posėdžio protokolo Nr. V3-04 nutarimu).

10. Sprendimai dėl 2018-2019 mokslo metais 15 ugdymo dienų organizavimo:

10.1. mokykla priėmė sprendimą dėl 10 ugdymo dienų organizavimo per mokslo metus. Mokytojų tarybos 2018 m. birželio 14 d. posėdžio protokolo Nr. V2-05 nutarimu 10 ugdymo proceso dienų per mokslo metus skirti šių veiklų organizavimui:

|  |  |
| --- | --- |
| Veikla | Numatomas vykdymo laikas |
| Civilinės – priešgaisrinės saugos pratybų diena. | 2018 m. spalio 25 d. |
| Integruota netradicinė projektų diena „Kalėdų belaukiant“. | 2018 m. gruodžio 3 d. |
| Amatų - verslumo diena. | 2019 m. sausio 31 d. |
| Sveikatingumo diena. | 2019 m. vasario 27 d. |
| Diena Lietuvai „Gimtojo krašto spalvos“. | 2019 m. kovo 8 d. |
| Gamtos mokslų, socialinių mokslų, matematikos ir menų integruota diena. | 2019 m. balandžio 10 d. |
| „Vietovės pažinimas“ – orientacinių varžybų diena. | 2019 m. gegužės 6 d. |
| Aplinkos apsaugos diena. | 2019 m. birželio 5 d. |
| Sveikatingumo diena. | 2019 m. gegužės 24 d. |
| Integruota lietuvių kalbos, meninio ugdymo diena „Sveika, vasara“. | 2019 m. birželio 21 d. (5-10 klasės)  2019 m. birželio 7 d. (1-4 klasės) |

10.2. penkių ugdymo dienų organizavimas suderintas su Šilutės rajono savivaldybės administracijos Švietimo skyriumi. Šilutės rajono savivaldybės administracijos švietimo skyriaus vedėjo įsakymu 2018 m. birželio 29 d. Nr. ŠV1-112 ugdymo dienas skirti šių veiklų organizavimui:

|  |  |
| --- | --- |
| Veikla | Rekomenduojamas vykdymo laikas |
| Planuojamų lūkesčių diena, skirta aptarti mokinių, tėvų ir mokytojų lūkesčius, susitarti ir pasidalinti atsakomybėmis. | 2018 m. rugsėjo 3 d. |
| Mokinių iniciatyvų diena, skirta pasitikėjimo mokiniais stiprinimui ir aktyvaus veikimo skatinimui. | 2018 m. lapkričio 22 d. |
| Integruotų mokomųjų dalykų diena „Metų virsmas“. | 2019 m. kovo 20 d. |
| Jaunųjų tyrėjų diena, skirta praktinei veiklai – tyrinėjimams, eksperimentams, aplinkos pažinimui. | 2019 m. gegužės 28 d. |
| Pasiekimų ir pažangos diena, skirta mokinio ir mokytojo refleksijai – aptarti mokslo metų veiklas (sėkmes ir tobulintinus dalykus), susitarimų, įsipareigojimų vykdymą. | 2019 m. birželio 3 d. (1-4 kl.)  2019 m. birželio 17 d. (5-10 kl.) |

11. Ugdymo proceso organizavimo forma – pamoka. Pamokos trukmė 1 klasėje –35 min., 2-10 klasėse – 45 min. Ugdomoji veikla (derinant formaliojo ir neformaliojo švietimo programų turinį) per dieną 1 klasėje trunka ilgiau nei 5 ugdymo valandas, 2-4 klasėse – 6 valandas, atsižvelgiant į tai, kiek neformaliojo švietimo programų rinkosi mokinys, 5-10 klasių mokiniams – ne daugiau kaip 7 pamokos.

12. Iškilus situacijai, keliančiai pavojų mokinių sveikatai ar gyvybei, nustačius ypatingąją epideminę padėtį dėl staigaus ir neįprastai didelio užkrečiamųjų ligų išplitimo viename ar keliuose administraciniuose teritoriniuose vienetuose, taip pat oro temperatūrai esant 20 laipsnių šalčio ar žemesnei, į mokyklą gali nevykti 1-5 klasių mokiniai, esant 25 laipsniams šalčio ar žemesnei temperatūrai – 6-10 klasių mokiniai. Ugdymo procesas, atvykusiems į mokyklą mokiniams, vykdomas. Mokiniams, neatvykusiems į mokyklą, mokymuisi reikalinga informacija skelbiama elektroniniame dienyne. Šios dienos įskaičiuojamos į ugdymo dienų skaičių. Mokyklos direktorius priima sprendimus dėl ugdymo proceso koregavimo, apie priimtus sprendimus informuoja mokyklos tarybą, Šilutės rajono savivaldybės administracijos švietimo skyrių.

**ANTRASIS SKIRSNIS**

**MOKYKLOS UGDYMO TURINIO ĮGYVENDINIMAS. MOKYKLOS UGDYMO PLANO RENGIMAS**

13. Mokyklos ugdymo turinys formuojamas pagal mokyklos tikslus, konkrečius mokinių ugdymo(si) poreikius ir įgyvendinamas vadovaujantis Pradinio, pagrindinio, vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309 „Dėl Pradinio, pagrindinio ir vidurinio ugdymo programų aprašo patvirtinimo“ (toliau – Ugdymo programų aprašas), Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“ (toliau – Pagrindinio ugdymo bendrosios programos), Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“ (toliau – Geros mokyklos koncepcija), Bendraisiais ugdymo planais, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi formų ir mokymo organizavimo tvarkos aprašas), ir atsižvelgiant į mokyklai skirtas mokymo lėšas.

14. Mokykloje vykdomoms ugdymo programoms įgyvendinti rengiamas mokyklos ugdymo planas, vadovaujantis bendrųjų ugdymo planų bendrosiomis nuostatomis bei konkrečiai programai vykdyti skirtomis nuostatomis.

15. Mokyklos ugdymo planui rengti mokyklos direktoriaus 2018 m. gegužės 31 d. įsakymu Nr. V1-74 sudaryta mokyklos bendruomenės narių grupėms atstovaujanti darbo grupė vadovaujama mokyklos direktoriaus.

16. Mokykla, rengdama Mokyklos ugdymo planą, remiasi švietimo stebėsenos, nacionalinių mokinių pasiekimų tyrimų duomenimis ir rekomendacijomis (pablogėjo lietuvių kalbos ir matematikos testų rezultatai), mokinių pasiekimų ir pažangos vertinimo informacija (PUPP lietuvių kalbos ir literatūros rezultatų vidurkis lyginant 2017 ir 2018 metus sumažėjo - 0,1 dalimi, matematikos rezultatų vidurkis sumažėjo 0,6 dalimis), mokyklos įsivertinimo ir išorės vertinimo duomenimis.

17. Mokyklos ugdymo planas rengiamas vieneriems metams.

18. Rengiant mokyklos ugdymo planą ugdymo turiniui įgyvendinti priimti aktualūs mokyklos bendruomenės susitarimai.

19. Mokyklos ugdymo planą mokyklos direktorius tvirtina iki mokslo metų pradžios, suderinęs su mokyklos taryba ir su Šilutės rajono savivaldybės administracijos švietimo skyriumi.

**TREČIASIS SKIRSNIS**

**MOKINIO GEROVĖS UŽTIKRINIMAS IR SVEIKATOS UGDYMAS MOKYKLOJE**

20. Mokykla, įgyvendindama pradinio ir pagrindinio ugdymo programas, sudaro sąlygas mokiniui mokytis mokinių ir mokytojų, kitų mokyklos darbuotojų pagarba vienas kitam grįstoje psichologiškai, dvasiškai ir fiziškai sveikoje ir saugioje aplinkoje, užtikrina, kad tinkamai ir laiku būtų reaguojama į patyčių ir smurto apraiškas. Mokykloje saugia ir palankia ugdymosi aplinka rūpinasi ir mokinio gerovės užtikrinimo klausimus sprendžia mokyklos Vaiko gerovės komisija.

21. 2018-2019 mokslo metais mokykla įgyvendina patyčių ir smurto prevencijos programą OPKUS. 3-10 klasių mokiniams programa įgyvendinama klasių valandėlių, renginių, akcijų metu.

22. Mokiniai kasdien turi fiziškai aktyvią 30 minučių pertrauką tarp pamokų.

23. Įgyvendinant mokyklos ugdymo turinį vadovaujamasi Lietuvos higienos norma HN 21:2017 „Mokykla, vykdanti bendrojo ugdymo programas. Bendrieji sveikatos ir saugos reikalavimai“, patvirtinta Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017. „Mokykla, vykdanti bendrojo ugdymo programas. Bendrieji sveikatos saugos reikalavimai“ (toliau – Higienos norma).

24. Į mokyklos ugdymo turinį integruojama Sveikatos ir lytiškumo ugdymo bei rengimo šeimai bendroji programa, patvirtinta Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ (toliau – sveikatos programa). Mokytojų tarybos 2018 m. birželio 14 d. posėdžio protokolo Nr. V2-05 nutarimu programa įgyvendinama integruojant į dalykų turinį: 5 klasėje į pasirenkamąjį dalyką „Sveika gyvensena“, į biologijos, kūno kultūros, dorinio ugdymo dalykus, klasės valandėles, pradinio ugdymo dalykus. Šios programos integruojamas temas mokytojas numato rašydamas ilgalaikį planą, klasės vadovas klasės vadovo plane.

**KETVIRTASIS SKIRSNIS**

**PAŽINTINIŲ, KULTŪRINIŲ, SOCIALINIŲ IR PILIETINIŲ VEIKLŲ PLĖTOJIMAS**

25. Pagal pagrindinio ugdymo programą pažintinė, kultūrinė, meninė, kūrybinė veikla (toliau – pažintinė kultūrinė veikla) yra privaloma, sudėtinė ugdymo proceso veiklos dalis, kuri integruojama į ugdymo turinį.

26. Pažintinės kultūrinės veiklos ugdymo procesas organizuojamas ne tik mokykloje, bet ir už jos ribų (pvz., muziejuose, parkuose, artimiausioje gamtinėje aplinkoje ir pan.). Mokyklos veiklos kokybės įsivertinimo grupės siūlymu rekomenduojama mokytojams ne mažiau kaip 2-3 kartus per mokslo metus sudaryti sąlygas mokiniams mokytis kitose erdvėse. Mokytojų tarybos 2018 m. birželio 14 d. protokolo Nr. V2-05 nutarimu mokytojai ilgalaikių planų skiltyje „Pastabos“ suplanuoja 2-3 pamokas mokyklos edukacinėse erdvėse ir už mokyklos ribų esančiose aplinkose.

27. Pagal pagrindinio ugdymo programą socialinė-pilietinė veikla mokiniui yra privaloma. Mokytojų tarybos 2018 m. birželio 14 d. posėdžio protokolo Nr. V2-05 nutarimu 5-10 klasių mokinių socialinei-pilietinei veiklai skiriama 10 valandų. Klasių vadovai, mokytojai socialinę-pilietinę veiklą fiksuoja elektroniniame dienyne, mokiniai savo veiklos įrodymus kaupia patys socialinės-pilietinės veiklos vykdymo lapuose. Socialinės-pilietinės veiklos organizavimas numatytas Socialinės-pilietinės veiklos organizavimo tvarkos apraše, patvirtintame Šilutės r. Vilkyčių pagrindinės mokyklos 2017 m. rugsėjo 1 d. direktoriaus įsakymu Nr. V1-113. Socialinė-pilietinė veikla įgyvendinama plėtojant mokyklos bendruomenės tradicijas, vykdomus projektus, kultūrines bei socializacijos programas ir pan. Sudaroma galimybė mokiniui atlikti ją savarankiškai ar bendradarbiaujant su asociacijomis bei savivaldos institucijomis ir kt.

28. Mokslo metų gale socialinės-pilietinės veiklos įvertinimas fiksuojamas įskaita („įskaityta“ arba neįskaityta“).

**PENKTASIS SKIRSNIS**

**MOKINIŲ MOKYMOSI KRŪVIO REGULIAVIMAS**

29. Mokykloje atliekama nuosekli mokinių mokymosi krūvio stebėsena. Penktadienį organizuojama mažiau pamokų nei kitomis savaitės dienomis.

30. Mokiniams per dieną neorganizuojama daugiau kaip 7 pamokos.

31. Užtikrinama, kad mokiniams per dieną nebūtų skiriamas daugiau kaip vienas kontrolinis darbas. Kontrolinių darbų grafikas rengiamas kas du mėnesius, skelbiamas mokyklos internetiniame puslapyje, jis gali būti koreguojamas. Kontrolinių darbų datas mokytojas praneša mokiniams iš anksto, ne vėliau kaip prieš savaitę, atsiskaitomojo darbo datą žymi el. dienyne. Kontroliniai darbai nerašomi po ligos, atostogų, po šventinių dienų.

32. Mokytojų tarybos 2018 m. birželio 14 d. posėdžio protokolo Nr. V2-05 nutarimu priimti susitarimai dėl namų darbų skyrimo mokiniams: namų darbų neskirti švenčių ir atostogų dienomis, dažniau namų darbų užduotis skirti atlikti grupėms, poroms, skirti projektinių darbų. Mokiniams, kurie negali atlikti namų darbų dėl nepalankių socialinių ekonominių kultūrinių sąlygų namuose, sudaroma galimybė juos atlikti mokykloje po pamokų, dalyko konsultacijų metu.

33. 1 klasės, 3 klasės, 6 ir 7 klasės mokiniams skiriamas minimalus privalomų pamokų skaičius per savaitę. Didesnis už minimalų pamokų skaičių mokiniui per savaitę dalykams, pasirenkamiesiems dalykams mokytis 2, 4, 5, 8, 9, 10 klasių mokiniams skiriamas, suderinus su mokinių tėvais (globėjais, rūpintojais) (Mokyklos tarybos 2018 m. birželio 18 d. posėdžio protokolo Nr. V3-04 nutarimu) 2 klasėje skiriama 24 pamokos, 4 klasėje 24 pamokos, 5 klasėje skiriama 27 savaitinės pamokos, 8 klasėje 31 savaitinė pamoka, 9 klasėje 32 savaitinės pamokos, 10 klasėje 32 savaitinės pamokos.

34. Mokymosi pagalbai teikti mokiniams organizuojamos dalykų konsultacijos po pamokų. Trumpos konsultacijos, teikiant pagalbą, neįskaitomos į mokinio mokymosi krūvį. Mokinių tėvai (globėjai, rūpintojai) elektroniniu dienynu informuojami apie mokinio daromą pažangą, jam suteiktą mokymosi pagalbą, apie namų darbų mokykloje atlikimo galimybes vadovaujantis mokyklos Mokinių tėvų (kitų teisėtų jų atstovų) informavimo ir švietimo tvarka, patvirtinta Šilutės r. Vilkyčių pagrindinės mokyklos direktoriaus 2016 m. balandžio 21 d. įsakymu Nr. V1-42.

35. Organizuojamas mokytojų bendradarbiavimas mokytojų metodinėse grupėse, tarp vienoje klasėje dėstančių mokytojų skatinamas ugdymo turinio integravimas, sprendžiami mokinių mokymosi krūvio optimizavimo klausimai.

36. Mokiniai, kurie mokosi pagal neformaliojo vaikų švietimo ir formalųjį švietimą papildančio ugdymo programas (pvz., dailės, muzikos, sporto), neatleidžiami nuo atitinkamo privalomojo dalyko savaitinių pamokų lankymo, nes mokykla nepajėgi užtikrinti šių mokinių saugumo pamokų metu (Mokytojų tarybos 2018 m. birželio 14 d. posėdžio protokolo Nr. V2-05 nutarimu).

37. Mokykla mokiniams, atleistiems nuo kūno kultūros pamokų dėl sveikatos ir laikinai dėl ligos, kitos sporto šakos ar veiklos nesiūlo. Mokiniui, jei tai pirma pamoka, ateiti į antrą pamoką, jei paskutinė – eiti namo, kitų pamokų laiku – būti kartu su klase pamokoje. Už mokinio saugumą pamokos metu atsako mokytojas (Mokytojų tarybos 2018 m. birželio 14 d. posėdžio protokolo Nr. V2-05 nutarimu).

**ŠEŠTASIS SKIRSNIS**

**MOKINIŲ MOKYMOSI PASIEKIMŲ IR PAŽANGOS VERTINIMAS**

38. Vertinant mokinių pasiekimus ir pažangą vadovaujamasi Ugdymo programų aprašu, Pradinio ugdymo ir Pagrindinio ugdymo bendrosiomis programomis, Nuosekliojo mokymosi pagal bendrojo ugdymo programas tvarkos aprašu, mokyklos Mokinių mokymosi pasiekimų ir pažangos vertinimo aprašu, patvirtintu Šilutės r. Vilkyčių pagrindinės mokyklos 2017 m. vasario 10 d. direktoriaus įsakymu Nr. V1-30.

39. Mokytojų tarybos 2018 m. birželio 14 d. posėdžio protokolo Nr. V2-05 nutarimu mokytojai ilgalaikiuose planuose aprašo dalyko vertinimo ugdymo turinio kriterijus, formas, numato vertinimą pagal pasiekimus remdamiesi dalykų bendrosiomis programomis. Planuoja mokinių ugdymosi pasiekimus ir vertinimą, atsižvelgdami į klasės mokinių mokymosi rezultatus, ugdymosi poreikius ir galimybes. Ilgalaikių planų skiltyje „Vertinimas“ numato dalyko vertinimo, atsiskaitymo būdus, parengia lenteles apie mokinių vertinimą pagal pasiekimų lygius (aukštesnysis, pagrindinis, patenkinamas) ir pateikia mokiniams kabineto stende. Planuodamas 1 klasės mokinių pasiekimus ir vertinimą, mokytojas susipažįsta su priešmokyklinio ugdymo pedagogo parengtomis rekomendacijomis apie vaiko pasiekimus.

40. Mokytojai rengia savo dalyko kiekvieno mokinio asmeninės pažangos aplanką, kuriame fiksuoja mokinio asmeninę pažangą, kaupia vertinimo informaciją, ją reguliariai ir nuosekliai naudoja planuodami mokinio pažangą (Mokytojų tarybos 2018 m. birželio 14 d. posėdžio protokolo Nr. V2-05 nutarimu).

41. Mokytojų taryboje (2018 m. birželio 14 d. posėdžio protokolo Nr. V2-05 nutarimu) susitarta dėl mokinių pasiekimų ir pažangos vertinimo:

41.1. pagrindiniame ugdyme visi pagrindiniai dalykai vertinami pažymiais (10 balų vertinimo sistema), įskaita („įskaityta“ arba „neįskaityta“) vertinamas dorinis ugdymas, žmogaus sauga, pasirenkamieji dalykai: „Sveika gyvensena“, „Karjeros planavimas“;

41.2. dalykų metinis įvertinimas, kai dalykai vertinami pažymiais (10 balų vertinimo sistema), vedamas iš pirmo, antro, trečio trimestro išvestų įvertinimų vidurkio;

41.3. technologijų dalyko 5 klasėje, 6 klasėje, 7 klasėje, 8 klasėje, dailės dalyko 8 klasėje, informacinių technologijų dalyko 7 klasėje ir 8 klasėje, žmogaus saugos 7 klasėje ir 8 klasėje pasiekimų įvertinimai vedami dviejų trimestrų, tų trimestrų, kurie įeina į pusmečių datas, ir metinis, visų gautų pažymių vidurkis;

41.4. pradiniame ugdyme mokinių, ugdomų pagal pritaikytą individualizuotą programą, specialiosios medicininės fizinio pajėgumo grupės mokinių, dorinio ugdymo pasiekimai lygiais neapibendrinami, nurodoma padaryta arba nepadaryta pažanga („p.p.“ arba „n.p.“);

41.5. pagrindiniame ugdyme specialiosios medicininės fizinio pajėgumo grupės mokinių pasiekimai kūno kultūros pratybose vertinami įrašu „įskaityta“ arba „neįskaityta“;

41.6. lietuvių kalbos modulio 4 klasėje ir laikinosios grupės modulio „IT dirbtuvės“ 1-4 klasėse mokinių pasiekimai lygiais neapibendrinami, mokytojų tarybos 2018 m. birželio 14 d. posėdžio protokolo V2-05 nutarimu pasiekimams vertinti nurodoma padaryta arba nepadaryta pažanga: „p.p.“ arba „n.p.“;

41.7. mokytojai, taikantys kaupiamąjį vertinimą, parengia kaupiamojo vertinimo kriterijus, su jais supažindina mokinius;

41.8. su dalyko vertinimo tvarka mokiniai supažindinami mokslo metų pradžioje per pirmąsias pamokas.

42. Baigus pradinio ugdymo programą, rengiamas Pradinio ugdymo programos baigimo pasiekimų ir pažangos vertinimo aprašas. Aprašo kopija perduodama mokyklai, kurioje mokinys mokysis pagal pagrindinio ugdymo programą

43. Mokyklos ugdymo procese derinamas formuojamasis, kaupiamasis, diagnostinis ir apibendrinamasis vertinimas. Mokykla diegia individualios mokinio pažangos stebėjimo sistemą (mokytojai rengia savo dalyko mokinio asmeninės pažangos stebėjimo lapus, 5-10 klasių mokiniai kiekvieną mėnesį pildo asmeninės pažangos įsivertinimo lapą, aprašo mėnesio refleksiją, po kiekvieno trimestro pildo mokinio asmeninės pažangos įsivertinimo ir mokinio nepatenkinamo pažymio įvertinimo analizės lapus. Individualios pažangos vertinime ir rezultatų aptarime dalyvauja patys mokiniai, jo tėvai (globėjai, rūpintojai), ugdantys mokytojai, klasių vadovai ir kiti švietimo specialistai).

**SEPTINTASIS SKIRSNIS**

**MOKYMOSI PASIEKIMŲ GERINIMAS IR MOKYMOSI PAGALBOS TEIKIMAS, ĮGYVENDINANT PRADINIO IR PAGRINDINIO UGDYMO PROGRAMĄ**

44. Mokymosi pagalba integruojama į mokymo(si) procesą. Pagalbą mokiniui pirmiausia suteikia jį mokantis mokytojas, pritaikydamas tinkamas mokymo(si) užduotis, metodus ir kt.

45. Mokytojai, klasės vadovai apie atsiradusius mokinio mokymosi sunkumus informuoja mokyklos švietimo pagalbos specialistus, mokyklos Vaiko gerovės komisiją, mokinio tėvus (globėjus, rūpintojus) ir kartu tariasi dėl mokymosi pagalbos suteikimo. Sprendžia mokinių vėlavimo į pamokas ir jų nelankymo priežastis.

46. Mokykloje už mokymosi pasiekimų stebėsenos koordinavimą, gerinimą, mokymosi pagalbos organizavimą atsakingas direktoriaus pavaduotojas ugdymui.

47. Mokytojai po pamokų organizuoja savo dalyko konsultacijas įvairių gabumų mokiniams. Mokymosi pagalbos teikimo dažnumas ir intensyvumas priklauso nuo jos poreikio mokiniui. Mokiniui mokymosi pagalba teikiama po ligos, kontrolinio darbo, pastebėjus, kad mokiniui nesiseka pasiekti bendrosiose programose numatytų konkretaus dalyko pasiekimų, sudaromos sąlygos atlikti namų darbų užduotis mokykloje, konsultacijų metu.

48. Mokymosi pagalbą mokiniams teikia mokyklos švietimo pagalbos specialistai: logopedas, specialusis pedagogas, socialinis pedagogas, psichologas.

49. Į vaiko ugdymo procesą įtraukiami mokinio tėvai (globėjai, rūpintojai), ne tik sprendžiant vaiko ugdymosi problemas, bet ir teikiant įvairią mokymosi pagalbą.

50. Mokyklos veiklos plane yra numatytos priemonės, skirtos mokinių pasiekimams gerinti, atsižvelgiama į esamus mokinių pasiekimus, nacionalinių mokinių pasiekimų tyrimų duomenis.

51. Pamokos, skirtos mokymosi pagalbai teikti (pagal 2017, 2018 metų PUPP rezultatus ir 2018 metų mokinių ir jų tėvų (globėjų, rūpintojų) pasiūlymus):

51.1. 10 klasėje 1 savaitinė papildoma matematikos pamoka;

51.2. 9 klasėje 1 savaitinė papildoma lietuvių kalbos ir literatūros pamoka.

**AŠTUNTASIS SKIRSNIS**

**NEFORMALIOJO VAIKŲ ŠVIETIMO ORGANIZAVIMAS MOKYKLOJE**

52. Neformaliojo vaikų švietimo veikla skiriama mokinių asmeninėms, socialinėms, edukacinėms kompetencijoms ugdyti per pasirinktą  meninę, sportinę, techninės kūrybos veiklą.

53. Mokykla sudaro galimybes kiekvienam mokiniui pasirinkti jo poreikius atliepiančias įvairių krypčių neformaliojo vaikų švietimo programas. Mokyklos tarybos 2018 m. birželio 18 d. posėdžio protokolo Nr. V3-04 nutarimu, atsižvelgus į mokinių pasirinkimus, neformaliojo švietimo programoms įgyvendinti 1–4 klasėms skiriama 8 ugdymo valandos per savaitę: „Darbščiųjų rankų būrelis“ (1 val.), „Judrieji žaidimai, Drąsūs, stiprūs, vikrūs“ (1 val.), „Ritminių šokių ratelis“ (2 val.), „Pop choras“ (2 val.), „Kvadratas-lengvoji atletika“ (1 val.), „Instrumentinis ansamblis“ (1 val.). Neformaliojo švietimo programoms įgyvendinti 5–10 klasėms skiriama 13 ugdymo valandų per savaitę: „Tinklinis“ (2 val.), „Futbolas“ (2 val.), „Dainos studija“ (2 val.), „Krepšinis“ (1 val.), „Lengvoji atletika“ (3 val.), „Šiuolaikinis šokis“ (1 val.), „Jaunieji savanoriai“ (2 val.). Pagal paskirtį panaudotos visos 13 neformaliojo švietimo valandų.

54. Mokykla kiekvienų mokslo metų pabaigoje įvertina ateinančių mokslo metų mokinių neformaliojo švietimo poreikius, juos tikslina mokslo metų pradžioje ir, atsižvelgusi į juos, siūlo neformaliojo švietimo programas.

55.  Mokinių skaičius neformaliojo švietimo grupėje suderintas su mokyklos taryba (2018 m. birželio 18 d. posėdžio protokolo Nr. V3-04 nutarimu). Grupę sudaro ne mažiau kaip 8 mokiniai. Mokinių grupės sudėtis per mokslo metus gali keistis. Mokslo metų eigoje neformaliojo švietimo programų skaičius gali kisti, priklausomai nuo mokinių lankomumo. Neformaliojo vaikų švietimo programose dalyvaujantys mokiniai registruojami Mokinių registre.

**DEVINTASIS SKIRSNIS**

**UGDYMO TURINIO INTEGRAVIMAS**

56. Mokytojų tarybos 2018 m. birželio 14 d. posėdžio protokolo Nr. V2-05 nutarimu mokytojai ilgalaikių planų skiltyje „Integracija“ numato:

56.1. dalykinę integraciją, rašo integruojamo dalyko temą;

56.2. tarpdalykinę integraciją. Mokytojai tariasi dėl savo dalykui artimų temų, planuoja integruotas pamokas kartu;

56.3. integruojamas programas:

56.3.1. Sveikatos ir lytiškumo ugdymo bei rengimo šeimai bendrąją programą. Programos temos integruojamos į dorinį ugdymą, sveiką gyvenseną, biologiją, kūno kultūrą. Klasės vadovai integruoja į klasės valandėles, tai numato klasės vadovo plane;

56.3.2. Alkoholio, tabako ir kitų psichiką veikiančių medžiagų vartojimo prevencijos programą. Programa integruojama į gamtos mokslus, kalbas, matematiką, kūno kultūrą, klasių valandėles (ne mažiau kaip 5 valandas), dorinį ugdymą, žmogaus saugą, socialinius mokslus, technologijas, neformalųjį švietimą;

56.3.3. Etninės kultūros bendrąją programą. Programos temos integruojamos į mokyklos renginius, klasės valandėles, neformalųjį švietimą, lietuvių kalbą ir literatūrą, socialinius mokslus, menus, technologijas, užsienio kalbą (anglų, rusų, vokiečių), dorinį ugdymą;

56.3.4. Ugdymo karjerai programą. Temos integruojamos į pasirenkamąjį dalyką „Karjeros planavimas“ 8 klasėje, į klasės valandėles, užsienio kalbas, ekonomiką ir verslumą, dorinį ugdymą.

57. Integruojamų dalykų, programų, tarpdalykinės integracijos pamokų turinį mokytojas įrašo elektroniniame dienyne.

**DEŠIMTASIS SKIRSNIS**

**UGDYMO DIFERENCIJAVIMAS**

58. Mokytojų tarybos 2018 m. birželio 14 d. posėdžio protokolo Nr. V2-05 nutarimu mokytojai ilgalaikiuose planuose numato darbui su gabiais mokiniais naudojamą papildomą medžiagą. Ruošdamiesi pamokoms, ilgalaikių planų skiltyje „Pastabos“ numato diferencijuotas užduotis.

59. Diferencijuotu ugdymu atsižvelgiama į mokinio turimą patirtį, motyvaciją, interesus, siekius, gebėjimus, mokymosi stilių, pasiekimų lygius, nes mokiniui pagal tai pritaikomi mokymosi uždaviniai ir užduotys, ugdymo turinys, metodai, mokymo(si) priemonės, mokymosi tempas, mokymosi aplinka ir gali būti skiriama nevienodai mokymosi laiko. Diferencijuoto ugdymo tikslas – sudaryti sąlygas kiekvienam mokiniui sėkmingiau siekti individualios pažangos.

60. Diferencijavimas taikomas:

60.1. mokiniui individualiai;

60.2. mokinių grupei:

60.2.1. pasiekimų skirtumams mažinti, gabumams plėtoti, pritaikant įvairias mokymosi strategijas;

60.2.2. tam tikroms veikloms atlikti (projektiniai, tiriamieji mokinių darbai, darbo grupės), sudarant mišrias arba panašių polinkių, interesų mokinių grupes.

61. Metodinėse grupėse, mokytojų taryboje analizuojama, kaip ugdymo procese įgyvendinamas diferencijavimas, individualizavimas, kokį poveikį jis daro mokinių pasiekimams ir pažangai, priimami sprendimai dėl tolesnio ugdymo diferencijavimo. Priimant sprendimus, atsižvelgiama į mokinio mokymosi motyvaciją ir ugdymo turinio pasirinkimą, individualią pažangą ir sąmoningai keliamus mokymosi tikslus.

62. Mokyklos psichologas per rugsėjo mėnesį nustato mokinių mokymosi stilius, parengia klasių sąrašus su nustatytais mokinių mokymosi stiliais, pateikia rekomendacijas „Mokinių mokymosi stilių aprašai“. Mokytojai, naudodamiesi pateiktais duomenimis, organizuoja veiklų diferencijavimą pamokoje.

**VIENUOLIKTASIS SKIRSNIS**

**MOKYKLOS IR MOKINIŲ TĖVŲ (GLOBĖJŲ, RŪPINTOJŲ) BENDRADARBIAVIMAS**

63. Mokinių tėvai (globėjai, rūpintojai) įsipareigoja bendradarbiauti su mokykla ir pasirašo dvišalę sutartį (mokinio tėvai (globėjai, rūpintojai, mokykla). Mokyklos veiklos plane numatytos mokyklos ir mokinių tėvų (globėjų, rūpintojų) bendradarbiavimo priemonės. Mokinių tėvams (globėjams, rūpintojams) suteikiama galimybė kartu su mokytojais ir mokiniais dalyvauti planuojant, įgyvendinant ugdymo procesą ir priimti sprendimus (tėvų apklausos, dalyvavimas organizuojant ugdymo procesą (projektai, renginiai, pamokų vedimas). Per mokslo metus mokykla organizuoja 2 bendrus tėvų (globėjų, rūpintojų) susirinkimus, klasių vadovai su tėvais (globėjais, rūpintojais) organizuoja ne mažiau kaip 3 susitikimus pasirinkta forma.

64. Mokinių tėvai (globėjai, rūpintojai) nuolat informuojami apie mokykloje organizuojamą ugdymo procesą, mokymosi pasiekimus, mokymo(si) pagalbos teikimą (mokyklos internetinė svetainė, elektroninis dienynas, individualūs pokalbiai, klasių susirinkimai, atvirų durų dienos, pasiekimų aprašai), tai aptarta mokyklos Mokinių tėvų (kitų teisėtų jų atstovų) informavimo ir švietimo tvarkoje, patvirtintoje Šilutės r. Vilkyčių pagrindinės mokyklos direktoriaus 2016 m. balandžio 21 d. įsakymu Nr. V1-42.

65. Mokyklos mokytojai, klasių vadovai, švietimo pagalbos specialistai yra įpareigoti užtikrinti, kad vyktų abipusis ir savalaikis grįžtamosios informacijos apie mokinių mokymąsi perdavimas tarp mokyklos ir mokinių tėvų (globėjų, rūpintojų), vyktų konsultacijos mokinių tėvams.

**DVYLIKTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS, KLASIŲ DALIJIMAS**

66. Mokyklos tarybos 2018 m. birželio 18 d. posėdžio protokolo Nr. V3-04 nutarimu mokinių skaičius laikinojoje grupėje – 8 mokiniai.

67. 2018-2019 m. m. 1-4 klasės į grupes nedalijamos.

68. Mokyklos ugdymo turiniui įgyvendinti 7 klasė dalijama į grupes informacinių technologijų ir technologijų mokymui. Atsižvelgiama į darbo vietų mokomosiose dirbtuvėse ir kompiuterių klasėje skaičių, kurį nustato Higienos norma.

69. Sudaromos laikinosios grupės:

69.1. 1-4 klasių mokinių moduliui „IT dirbtuvės“ informacinių technologijų mokymui;

69.2. doriniam ugdymui (tikybai) mokyti sudaromos grupės iš: 2 ir 4 klasės mokinių, 5 ir 6 klasės mokinių, 9 ir 10 klasės mokinių (pagal tėvų (globėjų, rūpintojų) ir mokinių pasirinkimus);

69.3. doriniam ugdymui (etikai) mokyti sudaromos grupės iš: 2, 3, 4 klasės mokinių, 5, 6 klasės mokinių, 7 ir 8 klasės mokinių, 9 ir 10 klasės mokinių (pagal tėvų (globėjų, rūpintojų) ir mokinių pasirinkimus);

69.4. užsienio kalbai (rusų ir vokiečių) mokyti sudaroma grupė iš 9 ir 10 klasės mokinių;

69.5. technologijų programų „Mityba“ ir „Konstrukcinės medžiagos“ mokymui sudaromos mišrios grupės iš 9 klasės ir 10 klasės mokinių (pagal mokinių pasirinkimus);

**II SKYRIUS**

**PRADINIO UGDYMO BENDROSIOS PROGRAMOS ĮGYVENDINIMAS**

70. Bendroji programa įgyvendinama vadovaujantis joje nustatytomis ugdymo turinio kūrimo ir įgyvendinimo didaktinėmis nuostatomis ir principais, mokinių pasiekimų ir pažangos vertinimo, aplinkos kūrimo nuostatomis.

71. Formuojant mokyklos ugdymo turinį, atsižvelgiama į pasiekimų vertinimo taikant nacionalinius mokinių pasiekimų patikrinimų testus mokykloje rezultatus ir rekomendacijas dėl mokinių pasiekimų gerinimo.

72. Atsižvelgiant į iškeltus ugdymo tikslus, atskirų klasių mokinių mokymosi pasiekimus, mokinių ugdymosi poreikius ir galimybes, ugdymo valandos Bendrajai programai įgyvendinti paskirstomos taip:

|  |  |  |  |  |  |
| --- | --- | --- | --- | --- | --- |
| **Klasė**  **Dalykas** (valandų skaičius) | **1** | **2** | **3** | **4** | **Iš viso valandų** |
| Dorinis ugdymas (tikyba) | **1** |  | **1** | **1** | **3** |
| Dorinis ugdymas (etika) |  | **1** |  |  | **1** |
| Lietuvių kalba | **8** | **7** | **7** | **7+1\*** | **29+1\*** |
| Užsienio kalba (anglų k.) |  | **2** | **2** | **2** | **6** |
| Matematika | **4** | **5** | **5** | **4** | **18** |
| Pasaulio pažinimas | **2** | **2** | **2** | **2** | **8** |
| Dailė ir technologijos | **2** | **2** | **2** | **2** | **8** |
| Muzika | **2** | **2** | **2** | **2** | **8** |
| Kūno kultūra | **2** | **2** | **2** | **2** | **8** |
| Šokis | **1** | **1\*** | **1** | **1** | **3+1\*** |
| Privalomų ugdymo valandų skaičius mokiniui | **22** | **24** | **24** | **24** |  |
| Valandos, skiriamos mokinių ugdymo(si) poreikiams tenkinti |  |  |  |  |  |
| IT dirbtuvės (integravimas į mokomuosius dalykus) (10 mok.) | **1\*** |  |  |  | **1\*** |
| Neformaliojo švietimo programos |  |  |  |  |  |
| Darbščiųjų rankų būrelis |  | 1 |  |  | **1** |
| Kvadratas-lengvoji atletika |  |  | 1 |  | **1** |
| Ritminis šokis |  |  | 1 | 1 | **2** |
| Judrieji žaidimai-kvadratas | 1 |  |  |  | **1** |
| Pop choras | 1 | 1 |  |  | **2** |
| Instrumentinis ansamblis |  |  |  | 1 | **1** |
| **Panaudotos valandos klasei** | **23** | **24** | **24** | **24** | **92+3\*** |
| **Neformalusis švietimas** | **2** | **2** | **2** | **2** | **8** |
| **Iš viso** | **25** | **26** | **26** | **26** | **100+3\*** |

Pastaba: \*valandos, skiriamos mokinių ugdymo(si) poreikiams tenkinti;

73. Valandos mokinių ugdymo(si) poreikiams tenkinti skirtos, įvertinus mokinių ugdymosi poreikius, spręstinas ugdymo problemas. Valandos naudojamos:

73.1. lietuvių kalbos moduliui 1 savaitinė ugdymo valanda 4 klasės mokiniams - skaitymo ir rašymo gebėjimų gerinimui;

73.2. šokio pamokai 1 savaitinė ugdymo valanda 2 klasės mokiniams;

73.3. moduliui „IT dirbtuvės“ (kompiuteriniam pradžiamoksliui) 1 savaitinė ugdymo valanda 1-4 klasės mokiniams.

74. Ugdymo valandų skaičių klasei per savaitę sudaro: privalomų ugdymo valandų skaičius visiems klasės mokiniams, valandos, skiriamos mokinių ugdymo(si) poreikiams tenkinti, valandos neformaliojo švietimo programoms įgyvendinti.

75. Ugdymo procesas organizuojamas grupinio mokymosi forma kasdieniu mokymo proceso organizavimo būdu vadovaujantis Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ (toliau – Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašas).

76. Mokykla einamaisiais mokslo metais, esant poreikiui, koreguoja ugdymo procesą ir turinį pagal pasikeitusius mokinių ugdymo poreikius, mokinių mokymosi rezultatus, išlaikydama mokslo metams skirtą ugdymo valandų skaičių.

77. Ugdymo dalykų programų įgyvendinimas:

77.1. Dorinis ugdymas:

77.1.1. dorinis ugdymas tėvų (globėjų, rūpintojų) prašymu parenkamas vieniems mokslo metams, nurodant vieną dorinio ugdymo dalyką – tikybą (tradicinės religinės bendruomenės ar bendrijos) arba etiką, ir mokslo metų eigoje nekeičiamas;

77.1.2. doriniam ugdymui (tikybai) mokyti sudaromos 3 grupės: 1 klasės grupė, 3 klasės grupė ir laikinoji grupė iš 2 ir 4 klasės mokinių;

77.1.3. doriniam ugdymui (etikai) mokyti sudaroma viena laikinoji grupė iš 2, 3, 4 klasės mokinių.

77.2. Kalbinis ugdymas:

77.2.1. siekiant gerinti mokinių lietuvių kalbos pasiekimus, skaitymo, rašymo, kalbėjimo ir klausymo gebėjimai ugdomi ir per kitų dalykų ar ugdymo sričių ugdomąsias veiklas: naudojamos mokomosios užduotys teksto suvokimo gebėjimams, mąstymui ugdyti, kreipiamas dėmesys į kalbinę raišką ir rašto darbus;

77.2.2. 4 klasėje skiriama viena papildoma ugdymo valanda per savaitę lietuvių kalbai ugdyti iš valandų, skiriamų mokinių ugdymo(si) poreikiams tenkinti.

77.2.3. pirmosios užsienio kalbos mokymas:

77.2.3.1. pirmoji užsienio kalba (anglų) mokoma antraisiais–ketvirtaisiais pradinio ugdymo programos metais;

77.2.3.2. užsienio kalbai (anglų) mokyti 2, 3, 4 klasėje skiriama po 2 ugdymo valandas per savaitę;

77.2.3.3. lietuvių ir užsienio (anglų) kalbų mokinių pasiekimų gerinimui mokytojai organizuoja konsultacijas, kurios nesudaro mokinio privalomų ugdymo valandų skaičiaus.

77.3. Socialinis ir gamtamokslinis ugdymas:

77.3.1. gamtamoksliniams gebėjimams ugdytis skiriama 1/2 pasaulio pažinimo dalykui skirto ugdymo laiko. Organizuojama mokinių praktinė veikla tyrinėjimams palankioje aplinkoje, natūralioje gamtinėje aplinkoje. Mokytojų tarybos 2018 m. birželio 14 d. posėdžio protokolo Nr. V2-05 nutarimu mokytojai praktinės veiklos užsiėmimus planuoja ilgalaikių planų skiltyje „Pastabos“, fiksuoja el. dienyne;

77.3.2. socialiniams gebėjimams ugdytis dalis (1/4) pasaulio pažinimo dalyko laiko skiriama ugdymo procesą organizuojant socialinės, kultūrinės aplinkos pažinimui palankioje aplinkoje. Mokytojų tarybos 2018 m. birželio 14 d. posėdžio protokolo Nr. V2-05 nutarimu mokytojai užsiėmimus planuoja ilgalaikių planų skiltyje „Pastabos“, fiksuoja el. dienyne.

77.4. Matematinis ugdymas:

77.4.1. organizuojant matematinį ugdymą, vadovaujamasi ne tik Bendrosios programos matematikos dalyko programa, bet ir nacionalinių mokinių pasiekimų tyrimų rekomendacijomis, pagal galimybes naudojamos informacinės komunikacinės technologijos, skaitmeninės mokomosios priemonės;

77.4.2. matematikos mokinių pasiekimų gerinimui mokytojai organizuoja konsultacijas, kurios nesudaro mokinio privalomų ugdymo valandų skaičiaus.

77.5. Kūno kultūra:

77.5.1. kūno kultūrai 1-4 klasėse skiriama po 2 ugdymo valandas per savaitę;

77.5.2. sudaroma galimybė mokiniams po 2 valandas per savaitę mokykloje lankyti neformaliojo ugdymo programas, skirtas sportiniams užsiėmimams;

77.5.3. mokytojų tarybos 2018 m. birželio 18 d. posėdžio protokolo Nr. V2-05 nutarimu:

77.5.3.1. specialiosios medicininės fizinio pajėgumo grupės mokiniai dalyvauja ugdymo veiklose su pagrindine grupe, bet pratimai ir krūvis jiems skiriami pagal gydytojo rekomendacijas;

77.5.3.2. mokykla mokiniams, atleistiems nuo kūno kultūros pamokų dėl sveikatos ir laikinai dėl ligos, kitos sporto šakos ar veiklos nesiūlo. Mokiniui, jei tai pirma pamoka, ateiti į antrą pamoką, jei paskutinė – eiti namo, kitų pamokų laiku – būti kartu su klase pamokoje. Už mokinį atsako mokytojas.

77.6. Meninis ugdymas (dailė ir technologijos, muzika, šokis, teatras):

77.6.1. technologiniam ugdymui skiriama ne mažiau kaip 1/3 dailės ir technologijų dalykui skiriamo laiko, nurodyto Bendrojo ugdymo plano 22, 23 punktuose;

77.6.2. įgyvendinama šokio programa. 1, 3, 4 klasėje skiriama po 1 ugdymo valandą iš kūno kultūros dalykui skiriamo laiko, nurodyto Bendrojo ugdymo plano 23.3 papunktyje skiriamų ugdymo valandų per savaitę, 2 klasėje skiriama viena ugdymo valanda iš valandų, skiriamų mokinių ugdymo(si) poreikiams tenkinti (mokytojų tarybos 2018 m. birželio 18 d. posėdžio protokolo Nr. V2-05 nutarimu);

77.6.3. mokiniai, kurie mokosi pagal neformaliojo vaikų švietimo ir formalųjį švietimą papildančio ugdymo programas (pvz., dailės, muzikos, sporto), neatleidžiami nuo atitinkamo privalomojo dalyko savaitinių pamokų lankymo, nes mokykla nepajėgi užtikrinti šių mokinių saugumo pamokų metu (mokytojų tarybos 2018 m. birželio 14 d. posėdžio protokolo Nr. V2-05 nutarimu).

78. Integruojamųjų, prevencinių ir kitų ugdymo programų įgyvendinimas:

78.1. Į Bendrosios programos ugdymo dalykų programų turinį mokytojai integruoja:

78.1.1. bendrųjų kompetencijų ir gyvenimo įgūdžių ugdymo integruojamųjų programų – Mokymosi mokytis, Komunikavimo, Darnaus vystymosi, Kultūrinio sąmoningumo, Gyvenimo įgūdžių ugdymo programų pagrindus (Pradinio ir pagrindinio ugdymo bendrųjų programų, patvirtintų Lietuvos Respublikos švietimo ir mokslo ministro 2008 m. rugpjūčio 26 d. įsakymo Nr. ISAK-2433 “Dėl Pradinio ir pagrindinio ugdymo bendrųjų programų patirtinimo“ 11 priedas „Bendrųjų kompetencijų ir gyvenimo įgūdžių ugdymas“). Šių programų mokytojai atskirai neplanuoja ir nevykdo, jos yra integruotos į Bendrosios programos turinį;

78.1.2. Žmogaus saugos bendrąją programą;

78.1.3. Sveikatos ir lytiškumo ugdymo bei rengimo šeimai bendrąją programą;

78.1.4. Alkoholio, tabako ir kitų psichiką veikiančių medžiagų vartojimo prevencijos programą;

78.1.5. etninės kultūros programą;

78.1.6. prevencines ir kitas ugdymo programas. 3-4 klasės dalyvauja patyčių ir smurto prevencijos programoje OLWEUS (OPKUS).

78.1.7. informacinių komunikacinių technologijų ugdymą. Iš valandų, skiriamų mokinių ugdymo(si) poreikiams tenkinti, 1-4 klasių mokiniams sudaroma laikinoji grupė moduliui „IT dirbtuvės“ informacinių technologijų pradmenų mokymui;

78.1.8. Ugdymo karjerai programą, patvirtintą Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“.

78.1.9. Mokytojų tarybos 2018 m. birželio 14 d. posėdžio protokolo Nr. V2-05 nutarimu mokytojai dalyko ilgalaikiame plane skiltyje „Integracija“ numato, kurias programas į kokias dalyko temas integruos, planuodami dalykinę integraciją rašo integruojamo dalyko temą, planuoja tarpdalykinę integraciją. Programų turinį integruoja į klasės valandėles, tai numato klasės vadovo veiklos plane.

**III SKYRIUS**

**PAGRINDINIO UGDYMO PROGRAMOS VYKDYMAS**

**PIRMASIS SKIRSNIS**

**PAGRINDINIO UGDYMO PROGRAMOS VYKDYMO BENDROSIOS NUOSTATOS**

79. Mokykla, vykdydama pagrindinio ugdymo programą, vadovaujasi: Pagrindinio ugdymo bendrosiomis programomis, Mokymosi formų ir mokymo organizavimo tvarkos aprašu, Ugdymo programų aprašu ir kitais teisės aktais, reglamentuojančiais pagrindinio ugdymo programų vykdymą.

80. Mokytojų tarybos 2018 m. birželio 18 d. posėdžio protokolo Nr. V2-05 nutarimu penktos klasės mokiniams ir naujai atvykusiems mokiniams skiriamas 2 mėnesių adaptacinis laikotarpis. Siekiant mokiniams padėti sėkmingai adaptuotis, į šią veiklą įtraukiami klasės vadovai, mokyklos švietimo pagalbos specialistai (psichologė, socialinė pedagogė). Rugsėjo mėnesį 2 savaites 5 klasės mokinių pasiekimų pažymiais nevertinti, o neigiamų pažymių nerašyti visą mėnesį.

81. Mokykla, formuodama mokyklos pagrindinio ugdymo programos turinį, užtikrina minimalų Pagrindinio ugdymo bendrosioms programoms įgyvendinti skiriamų pamokų skaičių per savaitę, nustatytą bendrųjų ugdymo planų 124 punkte.

82. Dalį ugdymo turinio numatoma įgyvendinti per pažintinę ir kultūrinę bei socialinę-pilietinę veiklas.

**ANTRASIS SKIRSNIS**

**MOKYMOSI PAGAL UGDYMO SRITIS ORGANIZAVIMO YPATUMAI**

83. Mokytojų tarybos 2018 m. birželio 18 d. protokolo Nr. V2-05 nutarimu nutarta gerinti mokinių lietuvių kalbos ir literatūros, matematikos gebėjimus, taikyti šių gebėjimų ugdymą visų dalykų pamokose:

83.1. dalykų mokytojai mokomąsias užduotis panaudoja kalbai ir mąstymui ugdyti, skaičiavimo gebėjimams tobulinti, kreipia mokinių dėmesį į kalbos nuoseklumą, logiškumą, planingumą;

83.2. mokytojai, vertindami mokinio pasiekimus, informuoja jį apie raštingumo, kalbos kultūros, skaičiavimo klaidas;

83.3. rūpinasi, kad mokiniams, kuriems reikalinga pagalba skaitant, rašant, kalbant, skaičiuojant, ji būtų teikiama, ir stebi jų daromą pažangą;

83.4. sudaro sąlygas, kad mokiniai per visų dalykų pamokas tobulintų ir aukštesniuosius skaitymo, rašymo, kalbėjimo ir skaičiavimo gebėjimus.

84. Pagrindinio ugdymo programą sudaro šios ugdymo sritys: dorinis ugdymas (etika ir tikyba), kalbos (lietuvių kalba ir literatūra , užsienio kalbos), matematika, gamtamokslinis ugdymas (biologija, chemija, fizika), socialinis ugdymas (istorija, geografija, pilietiškumo ugdymas, socialinė-pilietinė veikla, ekonomika ir verslumas), meninis ugdymas (dailė, muzika), informacinės technologijos, technologijos, kūno kultūra, bendrųjų kompetencijų ir gyvenimo įgūdžių ugdymas žmogaus sauga).

85. Ugdymo sričių įgyvendinimas.

85.1. Dorinis ugdymas. Dorinio ugdymo dalyką (tikybą ar etiką) mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats. Dorinis ugdymas renkamas vieneriems mokslo metams.

85.2. Lietuvių kalba ir literatūra:

85.2.1. mokiniams, kurie nepasiekia lietuvių kalbos ir literatūros Pagrindinio ugdymo bendrojoje programoje numatyto patenkinamo lygio, sudarytos sąlygos pašalinti mokymosi spragas konsultacijų metu;

85.2.2. mokytojų tarybos 2018 m. birželio 18 d. posėdžio protokolo Nr. V2-05 nutarimu 9 klasei skiriama 1 savaitinė papildoma lietuvių kalbos ir literatūros pamoka.

85.3. Užsienio kalbos:

85.3.1. užsienio kalbos (anglų), pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos;

85.3.2. antrosios užsienio kalbos mokytis privaloma nuo 6 klasės. Tėvai (globėjai, rūpintojai) mokiniui iki 14 metų parenka, o mokinys nuo 14 iki 16 metų tėvų (globėjų, rūpintojų) sutikimu pats renkasi antrąją užsienio kalbą. Mokykla sudaro galimybę rinktis antrąją užsienio kalbą iš dviejų užsienio kalbų (vokiečių ir rusų) ir sąlygas mokytis pasirinktos kalbos;

85.3.3. baigiant pagrindinio ugdymo programą, organizuojamas užsienio kalbų pasiekimų patikrinimas centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą KELTAS);

85.3.4. keisti užsienio kalbą, nebaigus pagrindinio ugdymo programos, galima tik tokiu atveju, jei mokinys yra atvykęs iš kitos Lietuvos ar užsienio mokyklos ir mokykla dėl objektyvių priežasčių negali sudaryti mokiniui galimybės tęsti mokytis pradėtą kalbą. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus. Skirtumas likviduojamas lankant konsultacijas.

85.4. Matematika:

85.4.1. mokinių matematikos mokymosi motyvacijai skatinti naudojamos Nacionalinio egzaminų centro parengtos matematinio raštingumo užduotys, TIMS tyrimų užduotys;

85.4.2. stebimi mokinių matematikos pasiekimai ir, remiantis duomenimis, numatoma pagalba mokiniams, kurių mokymosi pasiekimai žemi. 10 klasei skiriama 1 savaitinė papildoma matematikos pamoka (mokytojų tarybos 2018 m. birželio 18 d. posėdžio protokolo Nr. V2-05 nutarimu);

85.4.3. naudojamasi informacinėmis komunikacinėmis technologijomis, skaitmeninėmis mokomosiomis priemonėmis.

85.5. Informacinės technologijos:

85.5.1. 7–8 klasėse skiriamos 37 dalyko pamokos. 7 klasėje ir 8 klasėje skiriama po 0,5 val. per savaitę. Pamokos organizuojamos pusmečiais: pirmą pusmetį 1 valanda per savaitę 7 klasės mokiniams ir 1 valanda 8 klasės 1 grupės mokiniams, antrą pusmetį 1 valanda per savaitę 8 klasės 2 grupės mokiniams;

85.5.2. 9–10 klasių informacinių technologijų kursą sudaro privalomoji dalis ir vienas iš pasirenkamųjų modulių. Mokykla siūlo rinktis vieną modulį iš dviejų: kompiuterinės leidybos pradmenų arba tinklalapių kūrimo pradmenų. Modulį renkasi mokinys. Modulis pasirenkamas 9 klasėje, kuris 10 klasėje nėra keičiamas. Pagal mokinių pasirinkimą 9 klasėje ir 10 klasėje mokiniai mokosi tinklalapių kūrimo pradmenų modulio.

85.6. Gamtamokslinis ugdymas:

85.6.1. gamtos mokslų mokymasis grindžiamas vietos aplinkos ir bendruomenės lygmeniu, Lietuvos ir globaliu lygmeniu. Gamtamoksliniai tyrimai atliekami stebint, analizuojant, eksperimentuojant, modeliuojant, vykdant praktines veiklas. Skatinamas mokinių bendradarbiavimas, komandinis darbas;

85.6.2. mokykloje mokymosi aplinka, mokymosi priemonės eksperimentiniams ir praktiniams įgūdžiams ugdyti pritaikytos pagal mokyklos turimas mokymo lėšas.

85.7. Technologijos:

85.7.1. mokiniai, kurie mokosi pagal pagrindinio ugdymo programos pirmąją dalį (5–8 klasėse), kiekvienoje klasėje mokomi, proporcingai paskirstant laiką tarp: mitybos, tekstilės, konstrukcinių medžiagų ir elektronikos technologijų programų;

85.7.2. technologijų mokymas 8 klasėje organizuojamas pirmą pusmetį po dvi pamokas per savaitę;

85.7.3. mokiniams, pradedantiems mokytis pagal pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso. Ši veikla mokykloje aptarta ir suplanuota technologijas mokančių mokytojų ilgalaikiuose planuose, suderinta su ugdymo karjerai mokytojos parengta programa (ekskursijos į verslo įmones, su kuriomis mokykla yra sudariusi bendradarbiavimo sutartis, į darbo biržą, vyksta susitikimai su įvairių profesijų atstovais ir kt.);

85.7.4. baigę integruoto technologijų kurso programą, mokiniai pagal savo interesus ir polinkius renkasi vieną iš privalomų technologijų programų (mitybos ar konstrukcinių medžiagų). Mokiniai pasirinktas technologijų programas gali keisti tik kitais mokslo metais.

85.8. Socialinis ugdymas:

85.8.1. mokymas per socialinių mokslų pamokas grindžiamas tiriamojo pobūdžio metodais, diskusijomis, bendradarbiavimu, savarankiškai atliekamu darbu ir informacinėmis komunikacinėmis technologijomis;

85.8.2. siekiant gerinti gimtojo krašto ir Lietuvos valstybės pažinimą, atsižvelgiant į esamas galimybes, dalis istorijos ir geografijos pamokų organizuojama netradicinėse aplinkose (muziejuose, lankytinose istorinėse vietose, vietos savivaldos institucijose, saugomų teritorijų lankytojų centruose), naudojamasi virtualiosiomis mokymosi aplinkomis;

85.8.3. pilietiškumo ugdymo pagrindai mokomi kaip atskiras dalykas 9 klasėje ir 10 klasėje;

85.8.4. ekonomikos ir verslumo mokymas organizuojamas 10 klasėje.

85.9. Kūno kultūra:

85.9.1. kūno kultūrai yra skiriamos 2 valandos per savaitę, todėl sudaromos sąlygos visiems mokiniams, pageidaujantiems sportuoti, lankyti jų pomėgius atitinkančius sporto būrelius mokykloje ar neformaliojo vaikų švietimo įstaigoje. Jei mokiniai lanko sporto užsiėmimus mokykloje, apskaitą vykdo sporto būrelio mokytojai, jei neformaliojo švietimo įstaigoje – klasės vadovas;

85.9.2. specialiosios medicininės fizinio pajėgumo grupės mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;

85.9.3. parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriama ir neatliekama pratimų, galinčių skatinti ligų paūmėjimą. Dėl ligos pobūdžio negalintiesiems atlikti įprastų užduočių mokytojas skiria alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas;

85.9.4. mokykla mokiniams, atleistiems nuo kūno kultūros pamokų dėl sveikatos ir laikinai dėl ligos kitos sporto šakos ar veiklos nesiūlo. Mokinys, jei tai pirma pamoka, ateina į antrą pamoką, jei paskutinė – eina namo, jei pamoka kitu laiku, mokinys būna kartu su klase pamokoje. Už mokinio saugumą atsako kūno kultūros mokytojas.

85.10. Meninis ugdymas. Meninio ugdymo dalykus sudaro dailės ir muzikos dalykai, kuriems mokyti skiriama po 1 savaitinę valandą:

85.10.1. dailės dalyko mokymas 8 klasėje organizuojamas 2 pusmetį po dvi pamokas per savaitę.

86. Žmogaus sauga:

86.1. žmogaus saugai mokyti 5 klasėje skiriama 1 savaitinė pamoka, 6 klasėje žmogaus saugos mokymas nevykdomas;

86.2. 7 klasėje ir 8 klasėje žmogaus saugai mokyti skiriama po 0,5 val. per savaitę. Pamokos organizuojamos pusmečiais: pirmą pusmetį 1 valanda per savaitę 8 klasėje, antrą pusmetį 1 valanda per savaitę 7 klasėje.

87. Pagrindinio ugdymo programai grupinio mokymosi forma kasdieniu mokymo proceso organizavimo būdu įgyvendinti skiriamas pamokų skaičius 2018–2019 mokslo metais:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Klasė**  **Dalykas** (valandų skaičius) | **5** | | | **6** | **7** | | **8** | **9** | **10** | | **Iš viso valandų** |
| Dorinis ugdymas (tikyba) | **1** | | |  |  | | **1** | **1** |  | | **3** |
| Dorinis ugdymas (etika) |  | | | **1** | **1** | |  |  | **1** | | **3** |
| Lietuvių kalba ir literatūra | **5** | | | **5** | **5** | | **5** | **4+1\*** | **5** | | **29+1\*** |
| Užsienio kalba **(1-oji)**  **(anglų k.)** | **3** | | | **3** | **3** | | **3** | **3** | **3** | | **18** |
| Užsienio kalba **(2-oji)** |  | | |  |  | |  |  |  | |  |
| **Rusų k.** |  | | | **2** | **2** | |  | **2** |  | | **8** |
| **Vokiečių k.** |  | | |  |  | | **2** |  | **2** | | **4** |
| Matematika | **4** | | | **4** | **4** | | **4** | **4** | **3+1\*** | | **23+1\*** |
| Informacinės technologijos |  | | |  |  | |  |  |  | |  |
| 1 grupė | **1** | | | **1** | **0,5** | | **0,5** | **1** | **1** | | **5** |
| 2 grupė |  | | |  | **0,5** |  |  | | **0,5** |
| Gamta ir žmogus | **2** | | | **2** |  | |  |  |  | | **4** |
| Biologija |  | | |  | **2** | | **1** | **2** | **1** | | **6** |
| Chemija |  | | |  |  | | **2** | **2** | **2** | | **6** |
| Fizika |  | | |  | **1** | | **2** | **2** | **2** | | **7** |
| Istorija | **2** | | | **2** | **2** | | **2** | **2** | **2** | | **12** |
| Pilietiškumo pagrindai |  | | |  |  | |  | **1** | **1** | | **2** |
| Geografija |  | | | **2** | **2** | | **2** | **2** | **1** | | **9** |
| Ekonomika ir verslumas |  | | |  |  | |  |  | **1** | | **1** |
| Dailė | **1** | | | **1** | **1** | | **1** | **1** | **1** | | **6** |
| Muzika | **1** | | | **1** | **1** | | **1** | **1** | **1** | | **6** |
| Technologijos |  | | |  |  | |  |  |  | |  |
| 1 grupė | **2** | | | **2** | **2** | | **1** |  |  | | **7** |
| 2 grupė | **1** | **1** |
| Programa „Mityba“ |  | | |  |  | |  |  | **1,5** | | **1,5** |
| Programa „Konstrukcinės medžiagos“ |  | | |  |  | |  |  | **1,5** | | **1,5** |
| Kūno kultūra | **3** | | | **2** | **2** | | **2** | **2** | **2** | | **13** |
| Žmogaus sauga | **1** | | |  | **0,5** | | **0,5** |  | **0,5** | | **2,5** |
| **Pasirenkamieji dalykai/dalykų moduliai** |  | | |  |  | |  |  |  | |  |
| Sveika gyvensena (pasirenkamasis) | **1\*** | | |  |  | |  |  |  | | **1\*** |
| Karjeros planavimas (pasirenkamasis) |  | | |  |  | | **1\*** |  |  | | **1\*** |
| **Pamokų skaičius mokiniui per savaitę** | **27** | | | **28** | **29** | | **31** | **32** | **32** | |  |
| **Neformalusis vaikų švietimas** |  | | |  |  | |  |  |  | |  |
| Lengvoji atletika |  | | |  |  | | 1 | 1 | 1 | | **3** |
| Krepšinis |  | | |  |  | |  |  | 1 | | **1** |
| Šiuolaikinis šokis | 1 | | |  |  | |  |  |  | | **1** |
| Futbolas |  | |  | | 1 | |  | 1 |  | | **2** |
| Tinklinis |  | | |  | 1 | |  | 1 |  | | **2** |
| Dainos studija | 1 | | | 1 |  | |  |  |  | | **2** |
| Jaunieji savanoriai |  | | | 1 |  | | 1 |  |  | | **2** |
| **Panaudotos valandos klasei** | **27** | | | **28** | **29** | | **34,5** | **31** | **33,5** | | **179+4\*** |
| **Neformalusis švietimas** | **2** | | | **2** | **2** | | **2** | **3** | **2** | | **13** |
| **Iš viso** | **29** | | | **30** | **31** | | **36,5** | **34** | **35,5** | | **192+4\*** |
| Socialinė-pilietinė veikla | 10\* | 10\* | | | | 10\* | 10\* | 10\* | | 10\* |  |
| Pažintinė ir kultūrinė veikla | Integruojama į ugdymo turinį | | | | | | | | | | |

Pastaba: **\***Valandos, skiriamos mokinio ugdymo poreikiams tenkinti; **\*\***valandų (pamokų) skaičius per metus.

88. Mokinys privalo mokytis visų mokyklos ugdymo plane 87 punkte nurodytų dalykų klasei. Maksimalus pamokų skaičius mokiniui per savaitę nėra didesnis nei nurodytas Higienos normoje.

**III SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS**

89. Mokykla, organizuodama ugdymą mokinių, turinčių specialiųjų ugdymosi poreikių, atsižvelgia į mokinių reikmes, švietimo pagalbos tarnybos, mokyklos vaiko gerovės komisijos rekomendacijas, vadovaujasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“, mokyklos Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Šilutės r. Vilkyčių pagrindinės mokyklos direktoriaus 2012 m. gruodžio 6 d. įsakymu Nr. V1-244, Bendrojo ugdymo plano nuostatomis.

90. Siekiant tenkinti mokinių ugdymosi reikmes, mokytojai Bendrąją programą pritaiko arba rengia pradinio ar pagrindinio ugdymo individualizuotą programą pagal švietimo pagalbos tarnybos išvadas ir rekomendacijas, mokyklos vaiko gerovės komisijos, mokykloje dirbančių švietimo pagalbos specialistų (logopedo, socialinio pedagogo, psichologo, specialiojo pedagogo) rekomendacijas. Programa rašoma pusmečiui. Kas pusmetį mokytojai mokymosi pažangos ir pasiekimų vertinimo lapuose aprašo mokinių mokymosi pažangą, pasiekimus, mokymosi sunkumus.

91. Organizuodama mokinių, turinčių specialiųjų ugdymosi poreikių, ugdymą, mokykla atsižvelgia į:

91.1. mokinių specialiuosius ugdymosi poreikius, jų lygį (nedideli, vidutiniai, dideli ir labai dideli);

91.2. mokyklos ir tėvų (globėjų) įsipareigojimus, įteisintus mokymo sutartyje;

91.3. mokyklos galimybes (švietimo pagalbos specialistai, ugdymosi erdvės, mokymo ir švietimo pagalbos lėšos).

92. Mokiniams, turintiems specialiųjų ugdymosi poreikių, kurie mokomi pagal pritaikytą Bendrąją programą, pradinio ar pagrindinio ugdymo individualizuotą programą, individualūs ugdymo planai nesudaromi. Mokiniai ugdomi integruotai bendrojo ugdymo klasėje laikantis mokyklos ugdymo plano 72 ir 87 punktuose dalykų programoms įgyvendinti nurodytu savaitinių ugdymo valandų skaičiumi.

93. Mokinio, turinčio specialiųjų ugdymosi poreikių, mokymosi pažanga ir pasiekimai vertinami vadovaujantis mokyklos ugdymo plano 38–43 punktų nuostatomis.

94. Švietimo pagalba teikiama vadovaujantis Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215 „Dėl Psichologinės pagalbos teikimo tvarkos aprašo patvirtinimo“, Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos teikimo tvarkos aprašo patvirtinimo“, Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo ir mokslo ministro 2016 m. lapkričio 2 d. įsakymu Nr. V-950 „Dėl Socialinės pedagoginės pagalbos teikimo vaikui ir mokiniui tvarkos aprašo patvirtinimo“, Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

95. Mokykloje mokiniams teikiama socialinio pedagogo, psichologo, logopedo, specialiojo pedagogo, mokytojo padėjėjo pagalba.

96. Mokytojas pedagoginę pagalbą teikia pamokų metu ir po pamokų, konsultacijų metu.

97. Mokiniams socialinio pedagogo, psichologo pagalba, logopedinės pratybos vyksta po pamokų, suderintu su mokiniu laiku.

98. Specialioji pedagoginė pagalba teikiama pamokų ir (arba) ne pamokų metu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Šilutės r. Vilkyčių pagrindinės mokyklos

Mokyklos tarybos 2018-06-29

posėdžio protokolo nutarimu Nr. V3-05

SUDERINTA

Šilutės rajono savivaldybės administracijos

Švietimo skyriaus vedėja

Birutė Tekorienė

2018-